Griekwas ná skrik teen OP nou derde op puntetelys | Maroela Media
Dit was 'n tipiese geval van 'n span wat geen kans gegun is nie en iets wou bewys aan die een kant; en 'n ietwat oorgeruste span as hulle teenstanders. Rustyd was die OP Kigs verrassend genoeg 17-14 voor.
Die werklikheid is dat Griekwas nou, na vier wedstryde, derde op die Curriebeker-puntelys is met drie oorwinnings en twee drie-bonuspunte. Ja, hulle is in die posisie waar die Goue Leeus en die Blou Bulle albei hulle volgende wedstryd – Saterdag teen mekaar – moet wen om Griekwas op die puntelys verby te steek.
Miskien verdien hulle nie volpunte nie, maar baie krediet moet gaan aan die OP Kings wat 14 veranderinge aan hulle span gehad het wat verlede week teen die WP verloor het. Vier debutante en hoofsaaklik hulle tweede bestes het aanvanklik as span die aanvalswerk gedoen en net-net verdien om as 17-14 voorlopers teen rustyd te gaan water drink.
In die tweede helfte was Griekwas meer doelgerig, hulle het met goeie hanteerwerk agterlangs die gebrekkige verdedigingstruktuur van die OP uitgebuit en gewys dat hulle kán hardloop.
Vyf drieë was die gevolg en die drieëtal, na die OP se drie op die eindtoeter, het op sewe teen drie vir die wenners gestaan.
Die Kimberliete het nog vier wedstryde oor. Dit sluit die Bulle, Westelike Provinsie en die Vrystaat Cheetahs in. Nog 'n enkele verrassing soos teen die Leeus, en hulle kan op die randjie van die uitspeelrondes wees.
Griekwas (14) 47: Drieë: Wandile Putuma, Jono Janse van Rensburg, Eric Zana, Ederies Arendse, Alshaun Bock, AJ Coertzen. Doelskoppe: Clinton Swart 5 André Swarts.
OP Kings: (17) 24: Drieë: Alcino Izaacs 2, Cullen Collopy. Doelskoppe: Lungelo Gosa 2, Pieter-Steyn de Wet.